Samal 3. aprillil astusid Oleviste kirikus üles vene ühendatud kirikukoorid. Ehk  küll kirikus oli ruumi rohkem kui 2000 inimesele, oli palju neid, kes pool tundi piletit ootasid ja siis asjata koju minema pidid. Kontsert oli nii menukas, et see nädal hiljem, 10. aprillil, veidi muudetud kavaga kordamisele tuli. Mitmekesisuse saavutamiseks oli kavva paigutatud ka solistid, kellest kõige rohkem rahuldas A. Saharovi täiuseni viimistletud sügav bass ja prl Marta Rungi sopran, «mis meil parimaks tõotab areneda», nagu kirjutas Vaba Maa.